Ta' min jinnota li l- MFSP , kumpannija tal- investment management li ħadet ħsieb id-depożiti ta' flejjes kbar mingħand Keith Schembri mingħajr ma għarblet sew il-flus minn fejn kienu ġejjin, issa jidher li qed tfittex il-kenn f'każ li tinħareġ ordni li ġġiegħlha tagħlaq. Il- FIAU, l-aġenzija li xogħolha hu li tgħasses kontra l-ħasil tal-flus, diġà mmultat lill- MFSP iżda huwa sinjifikanti li naqset li timmulta lill-klijenti tagħha. Ftit ġimgħat ilu, tal- MFSP ġew ordnati jħallsu l-multa ta' €38,750 mill- FIAU talli kisru l-liġijiet dwar il-ħasil tal-flus. Iżda dan mhux kollox. Il- FIAU ukoll irċeviet mingħand klienti tal-MFSP ruxxmata lmenti li kienu intilfu l-flus minħabba n-negliġenza tal- MFSP. Bil-għan li jserrħu rashom li jkollhom il-kenn kemm il-darba jiġu mġiegħlin jagħlqu n-negozju fl-investimenti, Matthew Pace u Lorraine Falzon – id-diretturi tal-MFSP li għad fadal – ħolqu kumpannija tal-assikurazzjoni fuq il-ħajja taħt l-isem Zenith Life Limited , flimkien ma' William van Buren biex jittieħed in-negozju tal- life insurance mingħand MFSP Financial Management Limited. Dan jista' iservi biex, kemm il-darba tal- MFSP ikollhom jagħlqu n-negozju tal- investment income , in-negozju tal- life insurance ikun jista' jibqa' għaddej. Ta' min jinnota li MFSP Financial Management Limited diġa' għandha liċenzja ta' operatur tal- life insurance – dan juri li l-iskop tal-istess sidien wara l-ħolqien tal-kumpannija l-ġdida tal- life insurance hu li x-xogħol tal-operatur jispiċċa jiġi mgħoddi lill-kumpannija l-ġdida. Matthew Pace kien kisirha minn ma' dawk li kienu sħabu tal- MFSP wara li saru klijenti tal-kumpannija Keith Schembri u Laburisti oħra tal-klikka bħalma huma Deo Scerri, issa CEO tal- Bank of Valletta , it-trio tal-Panama Brian Tonna, Adrian Hillman u s-sieħeb fin-negozju ta' Keith Schembri, Malcolm Scerri u oħrajn bħal Robert Musumeci. Dawn id-depożiti ta' flejjes lil tal- MFSP ġabuhom f'inkwiet kbir minħabba l-mod superfiċjali u leġġer li bih applikaw il-liġijiet ta' kontra l-ħasil tal-flus, partikolarment fil-każ tad-depożiti ta' Keith Schembri. Keith Schembri kien tħallas flejjes kbar ammontanti għal madwar $400,000 ħames ġimgħat wara li ltaqa' mal-president tal-Ażerbajġan Ilham Aliyev, bniedem magħruf għall-korruzzjoni tiegħu. Dawn il-flejjes flimkien ma' oħrajn ġejjin minn kontijiet sigrieti fil-British Virgin Islands kienu ġew depożitati f'client account tal- Bank of Valletta f'isem il- MFSP għal Keith Schembri. Previous: Direttur ieħor tal-Pilatus Bank imħarrek fl-Istati Uniti Next: Edward Scicluna jissielet biex isalva ġildu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Tal-MFSP ifittxu l-kenn